**Kalaallisut ilaatillugu studieprojekti**

Kalaallisut faagi peqataasillugu najoqqutaqarluni allannissami najoqqutaq qanoq sunniuteqarnersoq misissorneqassaaq.

Kalaallisut faagi pingasunik immikkoortortaqarpoq:

1. oqaatsinut tunngasut,
2. atuakkiaateqarneq
3. tusagassiuutilerineq.

Immikkoortuni taakkunani najoqqutat assigiinngillat.

***Oqaatsinut tunngasunik*** passutassani oqalugiaatit, nutaarsiassatut allaatigisat allalluunniit aalajangersimasumik siunertaqarlutik allaaserisat sammineqarsinnaapput.

***Atuakkialerinermi*** takorluukkialerineq (taallat, atuakkiat, naatsukullaliat isiginnaagassiatullu allatat,) kiisalu takusassiani pisimasulersaarutiniit filmilianut sammineqarsinnaallutik.

***Tusagassiutilerinerm***i naqitat, isiginnaarutikkut nutaarsiassat, elektroniskimik periarfissat il.il

Najoqqutat arlaalluunniit toqqaraanni pinngitsoorani *qanoq* suliaanersoq avaqqunneqassanngilaq. ***Misissuineq periuserineqassaaq****.* Misissuissagaannilu siunertaqarlunilu periusissamik toqqaasoqartarpoq: Arlaat pingaarnerutillugu arlaat avaqqunneqartarpoq. *Nassitsisoq oqaatiginiagaq tigusisussarlu* misissuinerit ilagisarpaat. Najoqqutarlu uku pingasut arlaat qitiutillugu misissoraanni assigiinngitsorpassuarnik paasineqarsinnaasarpoq.

Una suliaqarnissamut siunertaavoq: “*Projektet styrker elevernes evne til selvstændigt og kritisk at undersøge, erkende og bedømme autentiske sagsforhold samt formidle resultatet af deres arbejde”* (Undervisningsvejledning for Studieprojekt stk.1 )

Erseqqissaatigineqassaaq ataani saqqummiussat siunnersuutaammata, suliakkiissusiornermi tamatigut aallaavigineqassaaq ilinniartup siunnersortillu oqaloqatigiinnikkut paaseqatigiillutik isumaqatigiinnerat.

Aammattaaq assersuusiornermi faagip aappaani ilinniartitsisut suleqatigineqanngillat apereqqaarneqarnatillu.

**Allaaserisamut pitsaasumut piumasaqaatit (kalaallisut faagilu alla suleqatigiissappata)**

***Allaaserisaq pitsaasoq***

* Killilersugaasarpoq
* Najoqqutaqarluni misissoqqissaassallugu piukkunnarluartuusarpoq
* Misissorniakkap faagini suleqatigiissuni qularnaatsumik kalaallisut ilinniartitsinermi misissueqqissaartarneq atorlugu misissugassaasoq
* Qularnaassasoq faagit tamarmik misissuilluni allaaserinninnermi peqataassasut

|  |  |  |  |
| --- | --- | --- | --- |
| Faagit: | Sammisaq | Kalaallisut faagi | Suliassartaliatut assersuut  |
| Kalaallisut danskilu | Atuakkiaateqarneq, sanilliussineq qitiutillugu | Atuakkiaateqarnikkut oqaluttuarisaanermi piffissamik sanilliussilluni misissueqqissaarneq, ass. Nunatsinni, Danmarkimi nunaniluunniit allani | *Ekspressionisme* Ekspressionismemik allariaaseq erseqqissaruk.Erseqqissaanerit najoqqutaralugu Niviaq Korneliussenip atuakkiaanit “Homo sapienne”-mit kiisalu Yahya Hassanip taalliaanit toqqakkannit misissuillutillu sanilliussigit. Allariaatsip atuartussanut sunniutigisinnaasai misisissukkit. Ekspressionismemik allariaaseqarneq atuakkiaateqarnermut qanoq sunniuteqarnersoq isumaliutersuutigiuk. |
| Kalaallisut danskilu | Eqeeriartulernerup nalaani atuakkiatigut sammisat | Atuakkiaateqarnikkut piffissallu iluani aaliangersimasumi misissueqqissaarineq sanilliussinerlu | *Oplysningstid/Eqeeriartulerneq* Eqeeriartulernerup nalaanik taaneqartartup ilisarnaatai erseqqissakkit. Erseqqissaanerit najoqqutaralugu Mathias Storchip atuakkiaa *“Sinnattugaq”* Ludvig Holbergillu isiginnaartitsissusiaa *“Jeppe på Bjerget”* misissukkit naleqqiullugillu. Eqeeriartulernerup nalaa atuakkiaateqarnermut qanoq sunniuteqarsimanersoq isumaliutersuugiuk. |
| Kalaallisut + Inuiaqatigiilerineq | Tusagassiuutit politikerinik takutitsisarnerat politikerillu tusagassiuutigigut imminnut nittarsaattarnerat  | Nittarsaattarnerup misissoqqissaarnera oqaloriaatsimik, tunngavilersuinermik oqaatiginneriaatsimil-lu misissueqqissaarnerit atorlugit.  | *Tusagassiuuteqarneq politikilu* Politikikkut suliani tusagassiuutit pingaassusaat erseqqissaruk. Erseqqissaaninni ilanngutissavat tusagassiuutit tassaaneri pissaanermik tigumminnittut sisamaat. Politikikkut sammisaq nammineq toqqakkat tusagassiuutinit qanoq sammineqarnersoq misissoqqissaaruk. Misissuininni tusagassiuutini sammiviliineq qanorlu takutitsisoqarnersoq misissussavatit. Tusagassiuisarnerup pitsaaqutai sanngeequtaalu isumaliutersuutigikkit. |
| Kalaallisut + Inuiaqatigiilerineq | Aallartitaaneq | Filmimik misissueqqissaarneq | *Aallartitaaneq* Filmi *”Eksperimentet”* (Louise Friedbergip ilitsersuisuuffigisaa) misissoqqissaaruk, misissueqqissaarininni immikkut inunnik takutitsinerit isiginiassavatit, kiisalu isiginiassavattaaq filmip filmiliatut kalaaliaqqanik pineqartunik takutitsinera. Tine Bryldip apersuinikkut atuakkiaanut *“Ajunnginnerpaamik isumaqarluta/I den bedste mening”-*mut naleqqiuguk. Pisoq aallartitaasunut nunatsinnit Qallunaat Nunaannut nuullutik qallunaatut perorsagaalersunut qanoq kinguneqarnersoq misissoruk. Naleqqiussininni allaaserisaq ”*Red Barnet siger undskyld til grønlænderbørn efter 64 år”,* Politiken 22.10.15, ilanngutissavat. |
| Kalaallisut + Pinngortitaleri-neq | Nunatsinni aatsitassarsiorneq | Pinngortitalerinermi paasisanik paasisitsiniaanermi oqaloriaatsimik oqaatiginneriaatsimil-lu atuinikkut sunniiniutit misissorneri. | Uranisiorniarneq pillugu oqallinnerit saqqummertartut misissoqqissaakkit, sunniiniutitut periutsit, akerleriillu isumaat ersarissarlugit. Sammisaq isiginneriaatsit assigiinngitsut atorlugit isummersorfigiuk. |
| Kalaallisut +evt. dansk | Piviusorpalaartumik atuakkiorneq | Atuakkioriaatsimik misissueqqissaarneq atuakkiaatillu oqaluttuarisaanera-nut naleqqiussineq | *Realisme* (kal/ilaatigut dansk suleqatigineqarsinnaavoq).Realismep iluani atuakkiaateqarneq taassumalu iluani hverdagsrealismemik taaneqarsinnaasumik allariaaseqarneq erseqqissakkit. Erseqqissaanerit najoqqutaralugu Vivi Lynge Petrussenip atuakkiaa *“Naalliutsitaanerup pissaanerani”* misissoqqissaaruk, misissueqqissaarininni qitiutissavat pingaarnertut inuttaasup atugarisai pingaartumik imminut suliarinialernera itisilerlugu. Vita Andersenip naatsukullaliatut katersaanit nammineq toqqakkannut *“Hold kæft og vær smuk”-*imut naleqqiuguk, allariaaserlu nalilerlugu. |
| Kalaallisut + dansk | Ukiuni kingulliunerusuni meeqqat inersimasullu akornanni pisut kalaallit danskillu atuakkiaataanni qanoq oqaluttuarineqarpat? | Oqaluttuartaatsinik atuakkallu imaanik misissuineq | *Meeqqat inersimasullu akornanni pisut oqaluttuarineri.*Sørine Steenholdtip naatsukullaliaanit Katrine Marie Guldagerillu naatsukullaliaanit marlunnik pingasunilluunniit toqqakkannik misissueqqissaarit isumasiuillutillu, misissueqqissaarininni qitiutissavatit meeqqat inersimasullu ataqatigiinnerat. Atuakkiortut oqaluttuariaasii oqaluttuallu sanilliutikkit. Ukiuni kingullerni meeqqat inersimasullu atuakkiani sooq sammineqarnersut isumaliutersuutigiuk |
| Kalaallisut + dansk | Kalaallit danskillu atuakkiaataanni minimalisme | Naatsukullalianik misissueqqissaarneq isumasiuineq naleqqiussinerlu | *Minimalismep kalaallit danskillu atuakkiaanni atorneqarnerat.*Atuakkiaateqarnerup iluani minimalisme erseqqissaruk. Ole Korneliussenip naatsukullaliaanit *“Uumasoqat”-*mit kiisalu Helle Hellep naatsukullaliaanit *“Rester”-*mit naatsukullaliat nammineq toqqakkatit marluk misissoqqissaakkit isumasiorlugillu. Naatsukullaliat sinnerinut naleqqiutikkit. Ole Korneliussen Helle Hellelu minimalismep iluani atuakkiortutut taaneqarsinnaalluartuunersut isumaliutersuutigiuk.  |
| Kalaallisut + dansk | Atuakkiani taallianilu inuiattut kinaassutsip isummersorfigineqar-luni sammineqarnera |  Allatani assigiinngitsuni, taallianilu misissueqqissaarneq sanilliussinerlu | Kristian Olsen Aaju, *“Kinaassutsip taallai”,* Aqqaluk Lyngep taalliai allallu misissoqqissaarneqassapput isumasiorneqarlutik. Qallunaajussuseq pillugu qallunaat erinarsuutai isumasiorneqassapput, piffissamullu erinarsuutit pinngorfianut qanoq attuumassuteqarnersut inissinneqassallutik. Kinaassutsimik nalorninerit aamma kinaassutsimik aalajangiinerit isumaliutersuutigikkit. |
| Kalaallisut + inuiaqatigiilerineq | Imigassaq nunatsinni | Piffissami kingullermi imigassamik atuinerup oqallisaanerani isummanik assigiinngitsunik misissueqqissaarneq | Imigassap politikkikkut oqallisaanera tusagassiutitigut tusarneqartartoq , kingullertigullu politikkikkut aalajangiiffigineqarnera misissoqqissaarneqassaaq, akerleriissutit erseqqissarneqarlutik naliliiffigineqassapput. Inuiaqatigiinni imigassamik atuinerup piviusut aallaavigalugit qanoq annertutiginera, sunillu nassataqarsinnaanera misissoruk, qulaanilu oqallisaaneranut naleqqiullugu. |
| Kalaallisut + nipilersorneq | Ukiuni 20-ni kingullerni nipilersornermi pinngorartut | Nipilersortut saqqummertartut erinarsuusiaasa imarisaannik, eqqarsartaatsitsammivianik misissueqqissaarneq sanilliussinerlu | Nipilersortartut saqqummertartut erinarsuusiaannik nammineq qinikkani saqqummiussisoqassaaq misissueqqissaarisoqarlunilu. Suut sammineqarnerunersut misissorneqassaaq. Suna nutaajussutigineraat isumaliutersuutigiuk, sanilliussininni tunngavilersuisarlutit. Nipilersornerup silarsuaani nipilersoriaatsip ineriartornera saqqummiuguk nalilersorlugulu |
| Kalaallisut +pinngortitalerineq | Nunatsinni piujuaannartitsineq | Appat nungukkiartorneran-nut tunngatillugu suliniutit sammineqarnerat tusagassiuutitigut misissueqqissaarnik-kut ersarissaavigineqas-saaq | Appat pillugit biologit piniartullu akornanni tusagassiuutitigut oqallinneq misissoqqissaarneqassaaq, suut aporaaffiunersut erseqqissarlugit. Tusagassiuutilerinermi misissueriaatsit atorneqassapput. Kingullertigut fangerrådip tusarliussaa nalilersorneqassaaq. Attaveqaqatigiinnermi aporfiusinnaasut isumaliutersuutigikkit. Pinngortitaleriffimmi paasissutissanik aallerlutit ilisimatuut misissuineri sanilliutikkit |
| Kalaallisut + oqaluttuarisaa-neq | Nunarput sorsunnersuup aappaata nalaani | Kalaallisut eqqaamasalikkersaaru-tini, takorluukkersaarutini taallianilu piffissaq aalajangersimasoq sammineqassaaq | Sorsunnersuup aappaata nalaani inuunerup eqqartorneqarnera, Hans Lyngemit, Frederik Nielsenimit, Lars Peter Olsenimit taallatigullu eqqartorneqarnera saqqummiuguk misissoqqissaarlugulu. Saqqummeeriaatsit suut atorneqarnersut nalilersoruk. Oqaluttuarisaanermi aalajangersakkat nunatta aqunneqarneranut sanilliutikkit, qanorlu kinguneqarsimaneri isumaliutersuutigalugu. |
| Kalaallisut +psykologi | Inuit akornanni pissutsit | Kristian Olsen Aajup atuakkiaanit taalliaanit suliaanilu misissueqqissaarneq, piffissami aalajangersimasumi atuakkiorneq sammillugu. | Kristian Olsen Aajup suliaanik minnerpaamik pingasunik ilisarititsigit misissueqqissaarlutillu. Imarisamikkut aalajangersimasumik siunertaqarnersut isumaliutigiuk, piffissaq sananeqarfiat eqqarsaatigalugu. Psykologimi inunni pissusiusartut aalajangersimasut saqqummiutikkit, qulaaniit sammisannik assersuuteqartarlutit. Inuit tarnikkut pissusaasa tunngavigisartagaat isumaliutersuutigikkit. |
| Kalaallisut + timersorneq | Kalaallit ukiut ingerlanerini timersuutaasa oqaluttuatoqqani saqqummersinneqarneri, timersornermilu ilisimasanik nassuiaasersorneqarneri | Kalaallit oqaluttuatoqaataat aallaavigalugit timersortarsimanerit assigiinngitsut ilisaritinneqassapput saqqummiunneqarlutillu. Oqaluttuatoqqat ilisarnaataat ilanngunneqassapput. | Kalaallit oqaluttuatoqaataanni timersortarnerup oqaluttuarineqarnera oqaluttuariaatsillu atorneqarneri misissoqqissaarneqassapput. (Oqaluttuatoqqat najoqqutassat aalajangersimasut). Timersornermi ilisimasat aallaavigalugit qanoq peqqissutsimut inuunermullu sunniuteqarnersut, timersornerullu pingaarutaa isumaliutersuutigineqassallutik |